Papersnake/gushiwen huggingface dataset:
梅花
尤袤（宋代）

冷艳天然白，寒香分外清。
稍惊春色早，又唤客愁生。
待索巡檐笑，嫌闻出塞声。
园林多少树，见尔眼偏明。
题春明门外镇国禅院
顾非熊（唐代）

空门临大道，师坐此中禅。过客自生敬，焚香惟默然。

书灯明象外，古木覆檐前。不得如驯鸽，人间万虑牵。
答屈爽
李复（宋代）

至人喜旷达，所遇无形迹。
非乐重其放，中心本纯一。
东晋尚书令，简文用王述。
论事匪卓越，动意皆真率。
以此能过人，谢安亦降挹。
微物器褊浅，举趣半出匿。
静坐本无事，城府强扃鐍。
终日如寒虫，啾啾复唧唧。
计校不满毫，血尽死犹泣。
疾趋赴冥嚣，但如水就湿。
竟老何能为，纷然众恶集。
古先有至言，小人长戚戚。
宿姚少府北斋
贾岛（唐代）

石溪同夜泛，复此北斋期。鸟绝吏归后，蛩鸣客卧时。

锁城凉雨细，开印曙钟迟。忆此漳川岸，如今是别离。
阮郎归 秋夜
谢季兰（明代）

数尽更筹梦未成，秋声不忍听。起来且自剔残灯，谁家玉笛声。

风才定，月初升，清光渐渐生。一行花影上窗棂，动人无限情。
挽熊县丞
王义山（宋代）

三叹丞哉不负余，阶庭兰玉又森如。
乡邻称道有是子，祖父传森只此书。
勇上璧流逼霄汉，相将金榜到门闾。
从前不朽惟家学，不必籯金自有余。
游惠山
宋祁（宋代）

遇酒忘忧闻乐喜，世人未到惠山前。
泉供胜味轻糟麴，松献清山异管弦。
陆子旧文残琬琰，湛家馀迹抚云烟。
珍禽幽石应容我，翠麓亭深晚更便。
题梅轩卷
陈政（唐代）

轩前梅花开几枝，远来速我梅轩诗。浩然穷死逋仙逝，落笔恐被梅花疑。

梅花自是江南物，铁石肝肠冰雪质。罗浮别后今几年，梦里犹疑见颜色。

何当樽酒造华轩，濡毫申牍心悠然。人间万卉何足数，坐对寒香诗百篇。
山居戏题
陆游（宋代）

病起清羸不自持，年光都上鬓边丝。
昏昏雨细梅黄後，漫漫秧青水满时。
曲几方床娱永日，矮冠高屐骇群儿。
客来莫笑狂颠甚，此处那容世俗知。
鹧鸪天 其一 灯前花影
董元恺（清代）

醒写精神醉写容。柔枝无力倚帘栊。衬将皓月分肥瘦，笼得轻烟别淡浓。

青镜畔，碧纱中。兰膏烧彻转玲珑。欲教移入罗帏里，好把红缸照院东。
聒龙谣
赵佶（宋代）

紫阙苕荛，绀宇邃深，望极绛河清浅。霜月流天，锁穹隆光满。水精宫、金锁龙盘，玳瑁帘、玉钩云卷。动深思，秋籁萧萧，比人世、倍清燕。

瑶阶回。玉签鸣，渐秘省引水，辘轳声转。鸡人唱晓，促铜壶银箭。拂晨光、宫柳烟微，荡瑞色、御炉香散。从宸游，前后争趋，向金銮殿。
宫词
张公庠（宋代）

禁掖人闲小小风，弹棋围坐柳阴中。
正怜美酒杯中绿，又叹飞花席上红。
感事 
蒋兰畬（清代）

指军无地强登山，铁炮烟销落日閒。破碎斗船沈马尾，悲哀奏疏动龙颜。

九天帝命劳元老，五月王师下百蛮。大将已提淮北旅，澎湖飞渡入台湾。
西山题名作
黄安涛（清代）

自有此山有此石，万古无人留笔迹。我曹乃欲记姓名，应被山灵笑哑哑。

伊子蹑屩汀州来，非是寻常行路客。过庭墨妙擅八分，不倩磨岩真可惜。

解衣十丈绳梯登，兔豪秃蘸墨几升。庚庚石理细熨帖，云烟吐纳龙鸾腾。

萍踪偶借墨缘结，好事还凭后人说。江流永奠民患消，此日题名应不灭。
李白祠迎送神词三章 其二 降神
孙承恩（明代）

灵夭矫兮既临，坐瑶席兮顾歆。咫尺兮不获以睹，渺余思兮心咫苦。

酌清流兮荐觞，采兰花兮作殽脯。鼓瑟兮吹竽，致慇勤兮为君娱。

君弗娱兮曷处，怅盘桓兮聊延伫。
游灵岩寺
张嵲（宋代）

吴王避暑地，西施採香路。
陵谷隅未移，山川尚如故。
遗宫俱泯灭，轮奂乃僧户。
梵放想遗转，考槃疑簨簴。
繁华随化迁，欻若高鸟度。
忧勤及豫怠，兴隆民倾仆。
何异貉一丘，同归易晞露。
平湖际远海，环山莽回互。
涧草足芳菲，山泉多沮洳。
昔人经行处，尝会今已屡。
来者复为谁，将亦遵往步。
新故更递代，一往复何故。
日暮钟磬闻，聊将澹吾虑。
早渡扬子江（时王璠在浙西）
李绅（唐代）

日冲海浪翻银屋，江转秋波走雪山。青嶂迥开蹲虎戍，

碧流潜伏跃龙关。地分吴楚星辰内，水迫沧溟宇宙间。

焚却戍船无战伐，使知风教被乌蛮。
送叔壮安将军戍守苍梧
梁以杞（明代）

出戍苍梧志略雄，少年期尔奏肤功。江头折柳牵舟绿，峡内看花绕路红。

报国一腔身是胆，断妖三尺气如虹。秋来露下氛烟靖，昼捲旌旗唱海东。
许待制挽词
楼钥（宋代）

吏事缘儒术，人材第一流。
宦游几五纪，遗爱满诸州。
叱驭无长阪，筹边有旧楼。
遗安阴德在，衮衮见公侯。
水仙花
项安世（宋代）

意浓态远十洲人，岁晏天寒七泽滨。
奕奕云冠疑映月，僛僛翠带欲摇春。
梅稍枉为行人瘦，柳眼虚随酒市新。
林下水边风味永，弄珠谁见汉皋神。
镫下写玉篇
梁德绳（清代）

百和馀香袅篆烟，镫笼蜡纸照残篇。一章急就窗前课，往事沈思十载前。
读书灯
陈百川（清代）

照雨摇风独下帷，碧纱长护碧琉璃。禁烟不到鸡窗火，分与邻家晓乞时。
东园小饮四首 其二
陆游（宋代）

入东又见几春风，茆屋芦藩寂寞中。道业虽如诗不进，世缘已与梦俱空。

高枝濯濯辛夷紫，密叶深深踯躅红。村巷断无轩盖到，一樽犹得伴邻翁。
及庵
释居简（宋代）

过亦非中道，其如不及何。到江吴地尽，隔岸越山多。
和答孙推官
蔡襄（宋代）

拟将身计入扁舟，纵得三公不黑头。病体已轻休赋鵩，机心如动辄惊鸥。

强看吴野江山醉，肯为春风花草愁。所向乾坤皆客寓，可能与我更迟留。
浴马歌
杨凤苞（清代）

八旗厩马高缠鬃，庌社既祭臧仆同。乘秋放牧东浦东，黄衫老仆最趫雄。

指挥按辔摇玲珑，银鞍解却香罗幪。四蹄决波行若空，一形十影流镜中。

葑绿倒晕桃花红，圉人蹋浪学凫翁。轻爬短刷开肉骏，振鬣跃出上跨虹。

柳阴衔尾嬉凉风，𥬞云骏气非聋虫。皇图万里车书通，烽火不彻甘泉宫。

西域岁贡青海骢，天间上驷刍豆丰。县峰薄日伏皂终，何事汗血矜奇功。
和浦玉田清明日郊行三首 其三
谢应芳（元代）

四壁青山眼欲花，山光都似薄云遮。杖藜随步归来晚，月上东窗都到家。
秋夜偶书
赵师秀（宋代）

此生谩与蠹鱼同，白发难收纸上功。
辅嗣易行无汉学，玄晖诗变有唐风。
夜长灯烬挑频落，秋老虫声听不穷。
多少故人天禄贵，犹将寂寞叹扬雄。
题秋江泛棹图二首 其二
曹家达（清代）

放棹中流不计程，江天晴碧夜云轻。秋心正在萧閒处，鸿雁声中看月明。
二月望早朝奉天殿和朱编修韵
钱宰（明代）

鸡唱文楼午夜传，琼林璧水共朝天。螭坳上下星河近，凤阙东西日月悬。

干羽舞阶瞻虎拜，冕旒当宁听龙言。归来又奏升平曲，望赐金花一炬莲。
绵绣谷二首
孔武仲（宋代）

帝忆庐山万玉妃，狂风浩荡唤春归。
繁华过眼一朝尽，惟有珍禽无数飞。
远思
齐己（唐代）

远思极何处，南楼烟水长。秋风过鸿雁，游子在潇湘。

海面云生白，天涯堕晚光。徘徊古堤上，曾此赠垂杨。
秋暮书怀
张舜民（宋代）

节物推移速，登临感慨多。
寒云飞陇首，残叶下朝那。
代北惭归马，洮西尚凯歌。
惟怜鏖战骨，寂寞掩山阿。
郴幕得告归桂东
萧立之（宋代）

濯枝雨乾溪水碧，西南天高月斜白。谁家醉竹生莓墙，一本风烟三十尺。

去时箫鼓红梅灯，青秧白水蝌蚪鸣。梦寻北湖弄素月，一叶醉度琉璃城。

残编断砚烟雨湿，短衣小冠尘土涩。回头不敢望前程，九十九峰如笋立。
句 其三
萧德藻（宋代）

疾走建德国，乃为渊明先。失脚坠榛莽，刘伶扶我还。
宇文叔介逆妇归过通义为置酒远景楼饯之
晁公溯（宋代）

夜雨洗绿野，平池磨青铜。
共登百尺楼，遂享万里风。
远自木末来，大音中笙镛。
盛夏安得此，正是飞廉慵。
为我解炎蒸，举觞谢天公。
君行亦快哉，轻舟疾归鸿。
闺中当更喜，新凉入房栊。
可赓白头吟，写之以丝桐。
别蔡十四著作
杜甫（唐代）

贾生恸哭后，寥落无其人。安知蔡夫子，高义迈等伦。

献书谒皇帝，志已清风尘。流涕洒丹极，万乘为酸辛。

天地则创痍，朝廷当正臣。异才复间出，周道日惟新。

使蜀见知己，别颜始一伸。主人薨城府，扶榇归咸秦。

巴道此相逢，会我病江滨。忆念凤翔都，聚散俄十春。

我衰不足道，但愿子意陈。稍令社稷安，自契鱼水亲。

我虽消渴甚，敢忘帝力勤。尚思未朽骨，复睹耕桑民。

积水驾三峡，浮龙倚长津。扬舲洪涛间，仗子济物身。

鞍马下秦塞，王城通北辰。玄甲聚不散，兵久食恐贫。

穷谷无粟帛，使者来相因。若凭南辕吏，书札到天垠。
渡辽
刘著（宋代）

身隔辽东渡，心怀冀北群。
会归苏属国，却忆范将军。
风阵横秋雁，雷声吼夜蚊。
方言莫相笑，唐梵本殊分。
偈四首 其二
释智本（宋代）

祖翁卓卓荦荦，儿孙龌龌龊龊。有处藏头，没处露角。

借问衲僧，如何摸索。
广西宝林寺
袁金蟾（明代）

宝林之水似曹溪，今日传来转到西。自古一花开五叶，到头结果要人为。
御街行（双调）
张先（宋代）

画船横倚烟溪半。春入吴山遍。主人凭客且迟留，程入花溪远远。数声芦叶，两行霓袖，几处成离宴。

纷纷归骑亭皋晚。风顺樯乌转。古今为别最消魂，因别有情须怨。更独自、尽上高台望，望尽飞云断。
雨馀早起五首 其三
方回（元代）

密树阴阴小石台，雨馀更绿几痕苔。蜗牛上到葵花顶，日出如何下得来。
送亲上人乞食三首 其二
释德洪（宋代）

虽应锋机，不是语句。鸭寒下水，鸡寒上树。不妨办众，推究自己。

一手摸鱼，一手戽水。推开三玄玉锁，揩拭同真十智。

要知天下南台，口含三十六齿。夜归候门立地笑，眼脑痴憨肚里峭。

缘来点铁成金法，白揣与人人不要。
醉仙图
朱诚泳（明代）

瑶池开宴罢，一醉入无何。转眼千年换，桑田起白波。
菩萨蛮 其二
仇远（元代）

瑶琴欲把相思谱。殷勤难写相思语。人在碧苕滨。相思烟水深。

鳞波流碎月。荏苒年芳歇。何处寄相思。白蘋秋一枝。
和张希复咏宣律和尚袈裟
段成式（唐代）

南山披时寒夜中，一角不动毗岚风。

何人见此生惭愧，断续犹应护得龙。
上京即事五首·其四
萨都剌（元代）

紫塞风高弓力强，王孙走马猎沙场。
呼鹰腰箭归来晚，马上倒悬双白狼。
承光殿即景
弘历（清代）

金源乔木荫松槐，簇就团圞七宝台。太液秋风窗里挹，西山颢气座间来。

墨壶琴荐俱堪抚，阁漏阶签且漫催。馥郁天香飘桂子，此花雅合月中栽。
麻源灵丰祠
蔡若水（宋代）

偶因乞雨到麻源，碧涧萦纡乱石间。
未省谢公吟赏后，更谁乘月弄潺湲。
浣溪沙 其七
蔡伸（宋代）

紫燕双双掠水飞。廉纤小雨未成泥。篱边开尽野蔷薇。

会少离多终有恨，暂来还去益堪悲。后期重约采莲时。
游大涤洞
程镗（宋代）

松风吹客衣，缥渺凌绝境。
古洞不见日，篝灯入幽暝。
苍苔晕石花，奔泉弄云影。
仙游愿初遂，秋山魂未省。
我生有宿约，结屋天柱顶。
嘲苗振
王逵（宋代）

伯起雄豪世莫偕，官高禄重富于财。
田從汶上天出生，堂自明州地架来。
十双画船风破浪，两行红粉夜传杯。
自怜憔悴东邻叟，草舍茅檐真可咍。
忆王孙十二首　 其九 集句
刘基（明代）

为谁零落为谁开。小白长红越女腮。渐老逢春能几回。

看花回。一日须倾三百杯。
和知府王给事官舍北轩新竹
强至（宋代）

子猷雅爱此君深，清白传家直至今。
有似致身怜劲节，更应待物并虚心。
闲来点笔书新粉，醉后移床傍细阴。
分到渭川青玉种，严公宅里许同吟。
水调歌头
袁去华（宋代）

天下最奇处，绿水照朱楼。三高仙去，白头千古想风流。跨海晴仙垂饮，极目沧波无际，落日去渔舟。苹末西风起，橘柚洞庭秋。

记当年，携长剑，觅封侯。而今憔悴长安，客里叹淹留。回首洪崖西畔，随分生涯可老，卒岁不知愁。做个终焉计，谁羡五湖游。
文华殿入直
金湜（明代）

秘殿深沈凤阁东，中官催召宠恩隆。露分仙掌蔷薇绿，酒赐宫壶琥珀红。

咫尺龙颜呈日表，从容天语出渊衷。侍臣才调皆班马，独愧抽毫赋未工。
洞庭湖 其二
王十朋（宋代）

维舟便上岳阳楼，风定波澜万顷秋。闻说洞庭通震泽，水应先我到蘋洲。
偈倾一百三十三首
释法薰（宋代）

不著佛求，不著法求，
不著僧求。春花烂漫，
春事绸缪。若将春意会，
特地惹春愁。
谒志公塔作二首
李维桢（明代）

钟声停苦事何如，今日东南物力虚。
倘忆金陵乡国否，遗民愿比鲙残鱼。
听雨轩四首
李洪（宋代）

天寒病鸭守冰池，折苇枯荷霰雪飞。
不觉哦诗成独立，南枝的皪露春机。
和冬曦海棠
程敦厚（宋代）

花中名品异，人重比甘棠。
苞嫩相思密，红深琥珀光。
好风传馥郁，丹卉愧芬芳。
烂漫云成瑞，葳蕤女有嫱。
生来先蜀国，开处始朝阳。
赏即笙歌地，题称翰墨场。
烟霞容易散，蜂蝶等閒忙。
谁是多情侣，栏边重举觞。
寄内
孔平仲（宋代）

试说途中景，方知别后心。
行人日暮少，风雪乱山深。
守岁
陈杰（宋代）

阶前爆竹作惊雷，从俗何妨进酒杯。
微醉偶便深阁坐，好春先入小瓶梅。
焚香静阅年光转，不寐频闻夜漏催。
明日买臣当五十，却思上印故乡回。
浣溪沙 暮春
储氏（成学室）（清代）

紫燕双双绕画梁。重重朱户锁斜阳。深闺独坐绣鸳鸯。

芳草盈阶侵砌绿，落花满院隔帘香。小园寂寞日偏长。
野店多买花木瓜
杨万里（宋代）

天下宣城花木瓜，日华露液绣成花。
何须堠子强呈界，自有琼琚先报衙。
菱花
董嗣杲（宋代）

珠团绿锦趁晴摊，凉荫龟鱼六月寒。
背日开花非芡比，荒年收实当蔬餐。
一方锦里消清暑，五瓣阑干俯碧澜。
漠漠水天谁唱晚，苕溪翠展夕阳残。
送日本国觉阿金庆二禅人游天台
释慧远（宋代）

杀人放火大慈悲，禅教俱非道莫齐。
平地一声师子吼，释迦弥勒竖降旗。
平壤送南士还天朝 其二
许筠（明代）

弱龄有遐想，栖迟在丘壑。玩世笑东方，隐几师南郭。

中年来城笑，误为簪组缚。谁言珥彤管，素志非黄阁。

公子稽山秀，为说稽山乐。万壑夹崖流，千岩当镜落。

天台与雁宕，相峙对冥莫。所恨天一方，不得凌垠崿。

尚冀通关梁，东南骋行脚。徘徊云门寺，携手翔寥廓。
送贺秘监归会稽诗
杜昆吾（唐代）

辰象降星精，登朝隐吏并。求珠谢轩冕，放舄指蓬瀛。

掷地文章逸，匡储羽翼成。江边丹障起，云外绿舆迎。

落落神仙意，悽悽离别情。圣恩殊未已，何独厌承明？
句 其六
袁毂（宋代）

营古杳难寻白石，山灵惭未识乌君。
早赴府学释奠
欧阳修（宋代）

羽籥兴东序，春秋纪上丁。行祠汉丞相，学礼鲁诸生。

俎豆兼三代，樽罍奠两楹。雾中槐市暗，日出杏坛明。

昔齿公卿胄，尝闻弦诵声。何须向阙里，首善本西京。
奉和圣制寒食作应制
张说（唐代）

寒食春过半，花秾鸟复娇。从来禁火日，会接清明朝。

斗敌鸡殊胜，争球马绝调。晴空数云点，香树百风摇。

改木迎新燧，封田表旧烧。皇情爱嘉节，传曲与箫韶。
念奴娇
厉鹗（清代）

孤舟入画，怪人间、谁写渔朋鸥侣。起坐不离云鸟外，倒影山无重数。

柳寺移阴，葑田拖碧，花气凉于雨。诗成犹未，远蝉吟破秋句。

忽记身是行人，劳君把酒，暂揖湖光去。共惜风亭今夜笛，月逗离声前浦。

千里幽襟，一堤野思，终拟将家住。甚时携手，水荭摇曳烟路。
刘秀才弃官学佛书此赠之
王世贞（明代）

翛然持一钵，信足傍丛林。却笑庞居士，犹多处置心。

衔花境自小，结草坐从深。觅已了不得，可师何处针。
将入关安陆遇兵寇
杜荀鹤（唐代）

家贫无计早离家，离得家来蹇滞多。已是数程行雨雪，

更堪中路阻兵戈。几州户口看成血，一旦天心却许和。

四面烟尘少无处，不知吾土自如何。
黄龙三关颂 其二 我脚何似驴脚
耶律楚材（元代）

行令如同车脚圆，你三文后我三钱。直饶道底分明是，也是当年鹦鹉禅。
金大翁求偈
释怀深（宋代）

礼拜烧香新活计，行船种橘旧家风。欲知自己弥陀佛，便是亢山金大翁。
减字木兰步
王之道（宋代）

仙姿凝远。半出新妆琼户畔。缓步来前。正值东风料峭寒。

钗头步满。舞罢梅英飞入盏。一釂何妨。步与佳人巧斗香。
偈二首
释南雅（宋代）

大机贵直截，大用贵顿发。
纵有啮镞机，一鎚须休杀。
江南弄七首 其二 龙笛曲
萧衍（南北朝）

美人绵眇在云堂。雕金镂竹眠玉床。婉爱寥亮绕红梁。

绕红梁。流月台。驻狂风。郁徘徊。
惜誓
戴移孝（清代）

万古刀镮赤手磨，休将剑术责荆轲。一门争死无完卵，三户偷生作楚歌。

不信青蝇还赐吊，堪悲黄雀自投罗。行看沧海扬尘日，才见西山木石多。
句
家定国（宋代）

桃李从花王。
次韵谒忠显刘公墓下
朱熹（宋代）

理乱由来今古同，覆车那肯戒前踪。纷纷误国人无数，不昧丹心独此公。
道中遇雨
高斯得（宋代）

车中览书罢，举头失青山。五日无纤云，春晴固应悭。

须臾骤雨过，忽已罗青鬟。天公自知我，所遇无不安。

奈何苦相戏，晦明翻覆间。浮云虽暂收，未肯故山还。

终当买不借，践此泥涂艰。
琵琶仙·双桨来时
姜夔（宋代）

《吴都赋》云：“户藏烟浦，家具画船。”唯吴兴为然。春游之盛，西湖未能过也。己酉岁，予与萧时父载酒南郭，感遇成歌。

双桨来时，有人似、旧曲桃根桃叶。歌扇轻约飞花，蛾眉正奇绝。春渐远、汀洲自绿，更添了几声啼鴂。十里扬州 ，三生杜牧，前事休说。
又还是、宫烛分烟，奈愁里、匆匆换时节。都把一襟芳思，与空阶榆荚。千万缕、藏鸦细柳，为玉尊、起舞回雪。想见西出阳关，故人初别。
白马谁家子
张廷寿（清代）

白马谁家子，金鞍百宝妆。青丝当作鞭，紫丝当作缰。

绣衣悬日月，被服何焜煌。后从千馀骑，飞扬经路旁。

雕弓羽林箭，一发百鸟藏。不知人世上，复有鸾与凰。
冬晓
陆游（宋代）

恩免宵兴趁晓班，养慵终觉媿吾颜。
浮名半世虚催老，高卧何时复得闲？两岸夕阳渔浦市，数峰寒霭沃洲山。
肩舟来往无穷乐，此事天公岂所悭。
相对冈
方信孺（宋代）

海门高并两峰寒，大艑轻帆自往还。
安得百灵移一岛，却教尘世看三山。
偶成
李流谦（宋代）

小溪浅涸如焦釜，一雨朝来万马奔。
举手栏边夸海苦，已无余沥到瓶盆。
送韦提学致仕还家二首 其一
黄仲昭（明代）

诸生沾化雨，临别思茫茫。经济违初志，莼鲈忆故乡。

琴随孤鹤去，鸿共片云翔。一笑忘言处，还家菊正黄。
夜坐示子聿
陆游（宋代）

久客诚当去，无心偶小留。
扫空闲梦想，阅尽旧朋俦。
学术非时好，文章幸自由。
不嫌秋夜永，问事有长头。
次韵亭上人长沙雪中怀古二首 其一
释德洪（宋代）

楚国楼台凌九霄，软风行复弄柔条。当年弦管今何处，飞雪满空如舞腰。
扬州送人
刘绮庄（唐代）

桂楫木兰舟，枫江竹箭流。故人从此去，望远不胜愁。

落日低帆影，归风引棹讴。思君折杨柳，泪尽武昌楼。
送无灰酒周马师口占三绝
刘宰（宋代）

奉寄无灰酒十罂，不杯入药可长生。
药成预约分酬我，眉寿相期比老彭。
冬日
吴锡畴（宋代）

谁人雅趣似林逋，绕屋栽梅入画图。
淡日笼晴霜转暖，从头看过有花无。
画山水歌题米元晖卷
张天英（元代）

我有山水癖，由来好幽栖。十年游雁荡，五年游会稽。

或言秦王昔时爱仙术，驱石下海如凫鹥。洞口谁来斸龙耳，骊珠夜照天鸡啼。

三峰参差九华老，蛟龙鼓浪方壶低。醉墨淋漓落吾手，咫尺万里云凄凄。

初疑巨灵辟开翠岩湿，冯夷击碎青玻璃。

又疑刘阮双行赤城下，渔舟棹入桃源溪。

对此长歌发幽思，便欲著屐来攀跻。我家碧山最奇绝，绿萝万丈缘丹梯。

忆昨金门拂衣去，自种青松与人齐。几人欲画画不到，惟有四时云月可以相招携。

吾负碧山此为客，何异乎巢由轩冕行尘泥。

从吾好，归来兮！
汪舟次先生临晋唐诸帖卷 其二
陈元鼎（清代）

能于擪拓贯毫芒，煜煜千镫共一光。想见临池得意处，金壶浓泛墨花香。
江上晚步
杨时（宋代）

镜潭磨青空，璧月侵江渌。
揽衣弄清泚，炯炯月在掬。
泠然适我口，肝膈贮冰玉。
流光顷百变，一玩不可复。
归来尽余樽，醉卧媚幽独。
羲娥偶相怜，岁往如破竹。
余生枕中付，勿问黄梁熟。
贺狱吏孙东渠母寿
杨继盛（明代）

南极星辉莱屿动，北堂萱映海天明。百年花老秋风冷，千里云孤暮树平。

赤圃生烟回紫气，青鸾传诏下黄城。题诗增我斑裳恨，几遍停思无限情。
忆旧游 送宪副汪从仁之任云南词并引
黄仲昭（明代）

喜清和时节，梅酿微酸，榴吐新葩。祖席酒三行，把离情搅动，乱葩杨花。

忆著英年分陕，美誉赤城霞。看白璧坚贞，青蝇虽点，本自无瑕。

悯起佐西江，臬㥃吏弊，民情一一梳爬。九重思俊杰，抚滇南赤子，帝曰汝嘉。

旧日夷民识面，重见喜无涯。待边境又宁，归朝还拟殿邦家。
秋戌
林昉（宋代）

军头夜点名，新戌起秋程。
月色黄弓甲，风沙黑渭城。
断笳清泪满，落叶此生轻。
努力供王事，归来享太平。
送王元美起家按察备兵天雄
欧大任（明代）

使者秋辞督亢亭，主恩宁许遂鸿冥。行资庙略临洺水，手握兵符出井陉。

朔雪东连沧海白，蓟云西落太行青。重关自昔雄三辅，慷慨看君报汉廷。
春日写怀
顾协（明代）

百年春梦短，倏忽鬓成丝。
待有身闲日，应无事了时。
卷帘通燕子，沽酒对花枝。
值此芳菲月，愁多奈废诗。
冠氏县斋书事寄滏阳朋游
贺铸（宋代）

小阁烧香麝煎浓，翠苔庭院绿阴风。
卷帘燕自双飞去，攲枕人方半梦中。
秋鬓先於怀县令，春愁多似义城公。
西园酒伴无消息，息欲寄鱼笺水自东。
携家避地
葛立方（宋代）

菟裘真可老，飘寓失初心。
去去家山远，行行泽国深。
光阴三翼过，情绪二毛侵。
何日干戈定，鸥盟得再寻。
题马远四景图
内院官（宋代）

花前静榻间眠处，竹下明窗独坐时。
著甚语言名定泰，林间自有翠禽知。
一霎催花细雨回，集芳堂下锦千堆。
浪红狂紫浑争发，不待商量细细开。
初晴月向松间出，盛暑风从水面来。
已比他人多数倍，况能时复举尊罍。
同云漠漠雪霏霏，安乐园中赏玩时。
酒放半醺帘半卷，此情无使外人知。
林壑闲步二绝
赵汝绩（宋代）

懒不看书不赋诗，树阴浓处坐移时。
世间此等清闲福，问著渔樵却不知。
咏官妓从人
梅尧臣（宋代）

少为轻薄悮，失行落优倡。
去作小家妇，愿同贫里装。
无心歌子夜，有意学流黄。
他日东郊上，谁人见采桑。
暮春送别卷为韩八题（韩，蜀人，自楚还蜀中
叶之芳（明代）

河梁日暮罢离尊，送尔西游去故园。
湘渚月明春饮马，巴江花落夜猿闻。
青山易堕天涯泪，芳草空销远客魂。
何事不归长寄食，路旁谁更惜王孙。
题方钧袖珍山水卷六首 其二 柳墅莲香
弘历（清代）

玉露下银塘，芙蓉自在香。粉本定谁取，依稀万柳堂。
旅舍卧病
李九龄（唐代）

家隔西秦无远信，身随东洛度流年。

病来旅馆谁相问，牢落闲庭一树蝉。
经紫微村
程嘉燧（明代）

荒村何所有，枵腹但古树。
小艇缘港入，疏舂闭门度。
港穷见山径，接近引闲步。
青苍正相射，山照亘斜雨。
平生未经过，一览似再遇。
寄题邹有常爱莲亭
杨万里（宋代）

道乡先生有族子，卜筑富川弄江水。
更穿两沼磨碧铜，分种芙蕖了秋事。
一沼花白一沼红，新亭恰当红白中。
此花不与千花同，吹香别是濂溪风。
与苏州守十诗以兵卫森画戟燕寝凝清香为韵
周麟之（宋代）

城西连柂枫桥夜，城东接舳阊门下。
细听来往棹讴声，一一歌呼颂仁化。
尔知德政并龚黄，我慕风流到王谢。
会当临景赋新诗，写得吴中有声画。
桂隐纪咏·殊胜轩
张镃（宋代）

杜老诗中佛，能言竹有香。
欲知殊胜处，说著早清凉。
茅山书院谒侯处士像
巫伋（宋代）

斋粮资讲舍，遗像拜山中。
不尚神仙术，特存儒者风。
斯文真未丧，吾道岂终穷。
为忆皋比拥，庭前古木丛。
金陵三迁有感
梁栋（宋代）

憔悴城南短李绅，多情乌帽染黄尘。
读书不了平生事，阅世空存后死身。
落日江山宜唤酒，西风天地正愁人。
任他蜂蝶黄花老，明月园林是小春。
登文星阁怀二林居士
吉潮（清代）

竹径松门积翠攒，岧峣飞阁耸云端。一声清磬随云度，数点遥山卷幔看。

问字客来虚讲席，悟禅人去冷蒲团。苍茫诗思凭阑处，落日归鸦暮色寒。
證道歌 其二三四
释印肃（宋代）

火里生莲终不坏，念念劳生不自在。彼既丈夫我亦然，舍短从长无挂碍。
夜别陆长倩得青字
唐汝询（明代）

怅别高楼酒易醒，坐闻落叶满沙汀。
春来倘忆同游地，无限垂杨梦里青。
十二月十七日宰执率百官请大行皇帝谥于南郊
魏了翁（宋代）

骑至南郊晓色苍，须臾陪拜俨成行。
两班吉带罗朱紫，惟有斋官服冕裳。
醉中排闷 其四
谢逸（宋代）

武昌门外柳如烟，想见潘侯枕曲眠。欲借一帆春水去，江边皆是楚州船。
灵台引
欧大任（明代）

雨雪萧萧闭关卧，劲风吹寒激窗过。篝灯不寐抚髀坐，哀歌中窗无人和。

只今书牍有三千，不似东皋二顷田。餔糜一饱寒无毡，男号女啼常在前。

曾闻宁生一叩角，下车载之相齐国。人生穷达未可卜，布衣且寄灵台宿。
送祝文安知楚雄府
杨慎（明代）

君领铜鱼问碧鸡，封疆诸葛旧营西。禺山阁道盘丹徼，岷水牂营带黝溪。

鼓角连城霄月净，干旌一路火云低。请看盘木他年颂，还拟中和乐职题。
念奴娇（游西湖）
黄人杰（宋代）

西湖胜绝，有栖云楼观，蟠空丘壑。玉鉴光中天不老，人在蓬壶壑乐。画舫藏春，垂杨系马，幽处笙箫作。京华狂客，也忘身世飘泊。

壑待载酒寻芳，湖湾堤曲，放浪红尘脚。借景留欢排日醉，不负莺花盟约。忍缓东风，耐烦迟日，休凭匆匆着。温存桃李，莫教一顿开却。
过梁溪
徐洪钧（清代）

东风作意送归艭，舟子吴歌尽短腔。一枕梦回天已曙，九龙峰影落篷窗。
赠许牍山人
方干（唐代）

才子醉更逸，一吟倾一觞。支颐忍有得，摇笔便成章。

王粲实可重，祢衡争不狂。何时应会面，梦里是潇湘。
自瀛德趋东昌道中杂言八首 其三
蔡文范（明代）

馆矰津亭接，临川市暨连。木绵随处有，贾客半吴船。

露脆秋梨白，霜含柿子鲜。山东饶地利，十二古来传。
秋旅
苏辙（宋代）

雨晴秋稼如云屯，豆没鸡兔禾没人。
老农欢笑语行路，十年俭薄无今晨。
无风无雨更一月，藜羹黍饭供四邻。
天公似许百姓足，人事未可一二论。
穷边逃卒到处满，烧场入室才逡巡。
县符星火杂鞭箠，解衣乞与犹怒嗔。
我愿人心似天意，爱惜老弱怜孤贫。
古来尧舜知有否，诗书到此皆空文。
春风和李玉洲韵
潘其灿（清代）

韶华可是隔年期，转眼春风似旧时。远客楼高愁独觉，深闺帐暖梦偏知。

分番芳信园中报，一片晴光陌上吹。回首几多离恨积，凭栏好与诉相思。
谢久轩蔡先生惠墨九首
姚勉（宋代）

科目动荣想，葩华竞浮文。
既获钓名位，鄙夫岂知君。
愚生不此志，愿策克复勋。
蕞躯夕可死，但欲朝有闻。
金丹诗四十八首 其二十一
张继先（宋代）

瞥然光景几时休，出入轮回去复收。只为贪痴缘底事，不思清静学真修。

虎龙便是升天驾，铅汞元为出世舟。多少神仙哀俗辈，故留丹诀救凡流。
向开叔借陈公诗卷以诗奉寄且易乙藁 其一
周紫芝（宋代）

谁言静寄是穷儿，尽得陈公晚岁诗。一读便醒双泪眼，头风更拟倩谁医。
送车通判守随州
陈洪谟（明代）

佐郡吾乡说老成，催科抚字喜兼行。官迁藩刺新承宠，地列春秋旧著名。

舜井尚闻光烛汉，随珠何羡价连城。凭君卧治摅成绩，汉傅循良此继声。
留题楼观
薛周（宋代）

结草终南下，云萝下迳深。
人穷文始迹，谁到伯阳心。
古木含天理，清风快客襟。
劳车行计促，空媿负长吟。
谒法门寺真身五十韵
佚名（唐代）

瞻礼喜成悲，伤嗟不遇师。矌因修曩劫，火寂掩俱尸。

神光分皎皎，雁塔起巍巍。弘愿无偏傥，从后请不疑。

人天重敬礼，神鬼悉交驰。入海人难睹，腾波世莫窥。

供僧添圣福，称象等毫釐。铁网牵沙岸，金瓯出水湄。

轮王欣却得，将帅尽忘疲。震日国绝大，岐阳地不卑。

累朝曾出现，近代盛修持。万遍磨不磷，千回涅不缁。

任从将火试，几见陷金锤。皓色岂能并，晶光尽总亏。

真身无点黡，圭璧有瑕疵。安福楼前现，天涯海畔知。

懿宗亲礼处，君主见同时。截舌还能语，剜精复旧肥。

石光呈瑞质，木有宝灯仪。塔主重修建，檀那各舍资。

才兴运人力，早已感神祇。一夜风雷吼，五更砂石吹。

不劳人力置，自有圣贤为。海得龙王护，药叉将主司。

圣灯瞻处有，光相应心祈。鼓乐喧天地，幡花海路歧。

秦王偏敬仰，皇后重心慈。礼佛躬亲到，斋僧偏极绥。

教坊呈御制，内外奏宫词。马壮金鞍促，人轻玉勒移。

到来心跃跃，回首意迟迟。睿旨遥瞻礼，皇情雅合规。

只凭香火力，消得国家危。祷祝烽烟息，犹希稼穑滋。

金经雕岂易，宝偈显难思。工匠劳心力，宸聪亦手胝。

众缘沾士庶，万卷放僧尼。芝草生高垄，醴泉清满池。

红霓呈瑞色，白鹤唳嘉奇。真相非生灭，凡情每自欺。

茫茫迷旨趣，劫劫拟何之。达即全无体，玄微只在兹。

纵饶心稍转，又被业追随。愿智应难满，胜绝宁每期。

不言同哽虎，罕遇类盲龟。像法承衣荫，声光以渐衰。

盛筵难际会，逢善莫推辞。学寡渐黄绢，才荒误色丝。

感恩频洒泪，泣讽五言诗。
下第归朱方寄刘三复
许浑（唐代）

素衣京洛尘，归棹过南津。故里迹犹在，旧交心更新。

月高萧寺夜，风暖庾楼春。诗酒应无暇，朝朝问旅人。
送宛丘任少府
卢纶（唐代）

带绶别乡亲，东为千里人。俗讹唯竞祭，地古不留春。

野戍云藏火，军城树拥尘。少年何所重，才子又清贫。
癸卯立秋后一日凿井竹间
张镃（宋代）

兹岁苦告晹，旱熯弥五旬。
老火秋益焚，阳螭燎朱鳞。
小寝屡亭午，床移瞰墀垠。
迎南有风到，汛扫方无尘。
髯奴挈饼水，云此乞诸邻。
同居虽楹连，列位难地均。
旧井荫一亭，经夏汲取频。
霤泽既稍愆，土脉几就湮。
倏思书斋外，墙西种丛筠。
而间事垦掘，泉眼当津津。
涓辰甲戍良，霜锸穿苔茵。
下浚十尺余，疏泥出胶墐。
灵泉果旁溢，清冷洁如银。
板松帝为底，环塼虚至唇。
汞沙赤颗块，石英紫玲皴。
投置可蠲疾，酿麴尤甘醇。
青丝系铜壶，挹玩醒心神。
当年负暄老，犹将献严宸。
九重方焦劳，渴饥念黎民。
昨暮雨一筛，四野艰敷匀。
今晨直言诏，庶政勤咨询。
谏听将必行，纯诚动苍旻。
沾苏遍原亩，丕昭吾君仁。
至日怀罗国宾
仇远（元代）

群阴剥尽一阳回，霜日烘晴宿雾开。
闭户读书差自乐，载肴问字莫须来。
荣枯易了观芸草，冷暖相忘付酒杯。
得似山居酬应少，昼长閒坐看寒梅。
二月六日友人返白沙时予以试事归
尹明翼（明代）

未践匡庐约，如何返白沙。桃花留客梦，柳色送归槎。

铗吼春江雨，囊分晚岭霞。丈夫应有事，不为种桑麻。
江天晚眺
钱淑生（清代）

泽国苍茫里，风平水不波。江空来雁少，山远夕阳多。

渔艇数行集，征帆几阵过。白云亲舍在，归信待如何。
雪夜对酒招客
白居易（唐代）

帐小青毡暖，杯香绿蚁新。醉怜今夜月，欢忆去年人。

暗落灯花烬，闲生草座尘。殷勤报弦管，明日有嘉宾。
西江月（忆仙）
刘辰翁（宋代）

曾与回翁把手，自宜老子如龙。怀胎不敢问春冬。等待鞭鸾笞凤。

昨夜又迟黄石，今朝重叩鸿濛。碧桃花下醉相逢。说尽鹏游蝶梦。
次韵杨宰汲泉浸栀子花
陈造（宋代）

山行不识小人羹，但有清寒饷瓦罂。
想见雪肤陪独夜，世间无比长官清。
病兴早朝
宋祁（宋代）

万辔冬珑凤阙西，病兴重喜趁朝闺。
初霞稍上岩廊戟，落月催传卫士鸡。
温树未凋风力薄，仙杯已满露华低。
明光一对清光罢，昏目犹惭眩转迷。
灯夕不出偶成
蔡戡（宋代）

晚岁光阴只自惊，眼中乐事叹何曾。
雕鞍绣幰多游子，纸帐蒲龛一病僧。
尘翳扫除方寸地，光明散作百千灯。
维摩丈室跏趺坐，千息调匀唤不应。
好羸马
洪亮吉（清代）

宁就荫，不试文。好羸马，不入群。会昌一品集，三唐进士皆不及。
访知玄上人遇暴经因有赠
温庭筠（唐代）

缥帙无尘满画廊，钟山弟子静焚香。惠能未肯传心法，

张湛徒劳与眼方。风飏檀烟销篆印，日移松影过禅床。

客儿自有翻经处，江上秋来蕙草荒。
偈颂一百零一首 其九十四
释慧性（宋代）

天寒人寒，大家在这里。洗面摸著鼻，吃茶湿却觜。

向上还有事也无，韩信临朝底。
登中茅山
王安石（宋代）

翛然杖屦出尘嚣，鸡犬无声到泬寥。欲见五芝茎叶老，尚攀三鹤羽翰遥。

容溪路转迷横彴，仙几风来得堕樵。兴罢日斜归亦懒，更磨碑藓认前朝。
丑奴儿·书博山道中壁
辛弃疾（宋代）

少年不识愁滋味，爱上层楼。爱上层楼，为赋新词强说愁。
而今识尽愁滋味，欲说还休。欲说还休，却道“天凉好个秋”！
客州赁居寄萧郎中
周朴（唐代）

松店茅轩向水开，东头舍赁一裴徊。窗吟苦为秋江静，

枕梦惊因晓角催。邻舍见愁赊酒与，主人知去索钱来。

眼看白笔为霖雨，肯使红鳞便曝腮。
送冽寺主之京迎禅和尚
灵一（唐代）

禅门居此地，瞻望在虚空。水国月未上，苍生如梦中。

上人知机士，瓶锡慰樊笼。彼土诸梵众，嗟君扬道风。
春词
柴随亨（宋代）

采蘩春日咏迟迟，何事于今咏黍离。
夜到子中分旦气，岁从寅黍授人时。
野花啼鸟般般意，流水孤村岸岸移。
且向醉中歌一贡，自怜吾及共吾儿。
送尹瞻驾部监灵仙观
梅尧臣（宋代）

天地如转磨，屑屑今古人。
一落大化手，团品惟其新。
不幸积不用，衮衮同埃尘。
日月行何穷，过尽千万春。
人生占几许，百岁犹比晨。
君求灊山潜，舍去两朱轮。
愿效陶渊明，翦纱为破巾。
山前溪多鳞，山下酒甚醇。
看云举大杓，杓造舒州民。
李白尝爱之，死生曾与均。
此志我亦有，更将猿鸟亲。
句 其二
谢举廉（宋代）

秋风鲙鲈丝，霜月持蟹螯。
菩萨蛮（王子振辰应生日同书院诸江各赋一阕）
魏了翁（宋代）

鸣蝉泊雨晴云湿。游龙翦岸涪江碧。气候尔和平。满家浑是春。

江堂虽有酒。不敌江真有。寿宿对魁星。颊红衫鬓青。
淳熙二的春帖子词·寿圣明慈太上皇后合六首
崔敦诗（宋代）

院落韶光归柳色，郊原耕信到菖芽。
望春台下□□软，不见游龙有外家。
送张无梦归天台
查道（宋代）

天台峻极横海滨，金庭紫洞多真人。
先生舍道心照邻，上有羲轩为逸民。
玉韫深山珠在水，圆折如虹难自晦。
万乘知名欲见之，来谒西清频召对。
亭亭孤云本无心，琅琅仙骨时所钦。
牢让赐金兼好爵，俄辞尧阙复丘林。
事载缇紬诚可贵，迹寄烟霞愈无累。
还同麟凤遇皇明，暂出岩扃作祥瑞。
杂曲歌辞。天长地久词
卢纶（唐代）

玉砌红花树，香风不敢吹。
春光解天意，偏发殿南枝。
虹桥千步解，半在水中央。
天子方清暑，宫人重暮妆。
辞辇复当熊，倾心奉上宫。
君王若看貌，甘在众妃中。
云日呈祥礼物殊，北庭生献五单于。
塞天万里无飞鸟，可在边城用郅都。
台殿云凉风日微，君王初赐六宫衣。
楼船罢泛归犹早，行道才人斗射飞。
太平观道士植瑞香于檐庑间可爱颇恨不及其花时为赋小诗
李纲（宋代）

道人心境闲，种花白云乡。交柯碧珊瑚，薿薿众叶光。

弱质资灌溉，孤根怯清霜。治畦檐庑间，晏温借朝阳。

我来恨太晚，不见花吐房。想像正开时，淡紫兼微黄。

濯濯炫秀色，霏霏㒟天香。空馀风露枝，璀璨绕回廊。

地灵草木润，长与兰蕙芳。明年花更好，矫首遥相望。
夜合花 为丁子硁催妆
陈维崧（清代）

人柳腰眠，圣檀额注，犊车催下屏风。胜常道罢，腮边春晕微红。

呼燕燕，唤虫虫。桂堂西、小著轻容。问伊姓氏，父名郑季，母号樊通。

莺声夜半玲珑。多少帐前细咳，尔汝欢浓。今宵夜冷，劝郎文籍休攻。

兰缸细，鸭垆浓。卸花簪、早傍薰笼。羡他大妇，偏怜敬礼，代掩珠栊。
次韵行简北城登眺述怀
沈与求（宋代）

东观无人数伏虔，一臞尘土独凄然。高情自欲侵天半，清梦何由到日边。

顾我书空嗟咄咄，知君扪腹笑便便。登高怀远无穷意，故合春容赋大篇。
不寐
方岳（宋代）

不寐何为者，幽居事更筒。
怯风思鹤冷，闻雨为花愁。
草合妨游屐，沙崩压钓舟。
春蓑故无恙，欹枕数更筹。
文江八景 其一 墨潭澄镜
邹元标（明代）

潭水澄澄清且沚，心源不动湛如水。一波才动万波随，观象吾今悟至理。
观物吟·其一
邵雍（宋代）

耳目聪明男子身，洪钧赋与不为贫。
因探月窟方知物，未蹑天根岂识人。
乾遇巽时观月窟，地逢雷处看天根。
天根月窟闲来往，三十六宫都是春。
书怡亭铭拓本后
甘树椿（清代）

观音岩畔波初起，银涛直泻天万里。怡亭寂寞山月高，空馀断碣沈江底。

大书深刻永泰年，铭者裴虬笔如椽。李莒八分阳冰篆，卿云采绚星珠联。

吁嗟乎！世事白衣幻苍狗，陇西词客今何有。武昌江上片石存，遂使姓名长不朽。

君不见，嘉祐七年上泉书，苔纹剥蠹沦瓦缶。
寄题万安萧和卿云冈书院
杨万里（宋代）

君不见南轩先生以道鸣，岳麓书院陶诸生。
君不见晦庵先生妙经学，庐山书院榜白鹿。
吾乡萧君八叶孙，云冈筑斋高入云。
芝兰玉树争绩文，江湖鹄袍争骏奔。
愿师朱张两先生，驷马高盖塞里门。
述怀
萨哈岱（清代）

同侪俱不贱，株守独如何。夜月闻鸡舞，秋风拔剑歌。

才原怜我拙，事已让人多。惭愧王章妇，相依十载过。
答和吴传正赞善二首
邵雍（宋代）

洛阳城里一愚夫，十许年来不读书。
老去情怀难状处，淡烟寒月映松疏。
偈颂八十五首
释妙伦（宋代）

雨{上雨下酸}寒食，日醖清明。
三三两两，呼唤踏青。
禅家流无处著幽情，倒卓乌藤倚石屏，
闲听岩前杜宇一声声。
山中九日
郭印（宋代）

信马幽寻惯，重阳未及家。
清游贪翠巘，素约负黄花。
纵目心先折，经秋鬓欲华。
因循时节过，底处觅流霞。
次王玠投赠韵三首
刘克庄（宋代）

在野宜赓击壤歌，隐忧不禁亩忠何。
殷生宰相安知否，逸少群贤感慨多。
老觉鬓丝难掩覆，穷惟心铁未消磨。
早知掷却毛锥子，有警犹为国荷戈。
渡江云（寿妇人集曲名）
陈梦协（宋代）

瑞云浓，缥缈弦月当庭，天香满院。玉女传言，把真珠帘卷。拥鹊桥仙，引江城子，拟醉蓬莱宴。吹紫玉箫，唱黄金缕，按拍声声慢。

昼锦堂前，倾杯为寿，祝快活年，应天长远。喜似娘儿，解称人心愿。梦兰蕙芳，种宜男草，丹凤吟非晚。更步蟾宫，宴琼林日，汉宫春暖。
立春前五日得雪
戴炳（宋代）

雪作春前瑞，银城拥万家。太婆头欲白，九子顶先华。

压麦嘉培本，封梅惜损花。家童解人意，烧鼎问烹茶。
与馀杭希文资政经时两绝音问忽得讯正与近致书同日因以诗寄
韩琦（宋代）

闰首邮音得到无，使来还喜发双鱼。却思塞上经时问，恰是吴中当日书。

人邈江山神自照，道存忠义信从疏。昔年元白慈恩事，诗意虽同志未如。
贱生与叶台翁同日辱赐诗大书次韵奉谢
林熙春（明代）

生同君日籍同年，君在纶扉拱帝筵。一柱擎天勋特峻，三朝委政眷真偏。

已知秋色光多占，更喜华颜岁益妍。老我浮生惭异调，敢从下里续瑶篇。
寻桂南山至崇寿院因往灵三首
张镃（宋代）

山头籐断空垂子，亭下泉荒不满池。
老衲坐来知敬客，南音犹记鬼仙诗。
白鹄篇送顾五
宋登春（明代）

翩翩双白鹄，乃从何方来。千里一返顾，万里一徘徊。

不见王子乔，飞鸣有余哀。栖托潇湘渚，毛羽何摧颓。

饥乏琅玗食，凡鸟长相猜。愿得同心侣，联翮舞瑶台。

徙倚琼树间，回首谢尘埃。
陈襄阳归长兴 其一
释居简（宋代）

玉帐拥貔貅，朝天爽借留。勋庸收素定，江汉耻横流。

传有当时癖，池无暇日游。貂蝉倘来耳，又见出兜鍪。
颂古一百则
释正觉（宋代）

玉人梦破一声鸡，转盼生涯色色齐。
有信风雷催出蛰，无言桃李自成蹊。
及时节，力耕犁，谁怕春畴没胫泥。
龙剑合曲
贾蓬莱（元代）

龙剑埋没狱间久，巨灵昼卫鬼夜守。蛟螭藏，魍魉走，紫焰煌煌射牛斗。

影含秋水刃拂霜，司空照之识早有。丰城发函留其良，千岁纯钩始分首。

龙剑灵，是龙精，莹如鹇尾摇清冰。雄作万里别，雌复千古情。

会当逐风雷，相寻入延平。天遣雷焕儿，佩之大泽滨。

铿然一跃同骏奔，骇浪惊涛白昼昏。始知神物自有偶，千秋万岁肯离群。
三月既望徐家园雨后即事
王家枚（清代）

风光大好野人居，门对青山绕绿渠。三径草生残雨后，一溪水绿海潮初。

邻翁抱瓮将行汲，稚子携罾戏学渔。未必秋来尘已起，试从何处结陶庐。
龙虎山祈雨早行有作
白玉蟾（宋代）

两三条电复无雨，六七点星微上云。
鞭起卧龙我骑去，挥戈叱问五雷君。
早春怀叶观察
王庭圭（宋代）

门前江水有春声，鹭浴沙汀照眼明。诗律未堪传乐府，酒兵聊且下愁城。

无穷涧草争青出，自在岩花绝壁生。忽忆江南护戎老，晴窗磨墨听新莺。
吊张处士墓不至而返因简幼于仲君 其一
王世贞（明代）

金阊十万家，尽醉吴山碧。独有王子猷，回桡墓田色。
金刚随机无尽颂·叹仰流通
释印肃（宋代）

释梵龙天众，憍己加敬重。
悟佛了无生，悟与含灵共。
题贱容
艾性夫（元代）

骨多肉少与梅同，老向江南风雪中。
万事羞称司马好，一生不送退之穷。
偶贪识字头先白，稍欲工竽面即红。
说与丹青莫饶笔，肩山只合付何充。
赵千里山水长幅
吴镇（元代）

宋室有千里，疑自蓬莱宫。绘事发天性，深研境益工。

山高藏石磴，洞古青蒙丛。秋风遍林壑，万树叶欲空。

唯有松与石，不改岁寒穷。行行何处客，岂是商山翁。

临江有虚阁，一望波溶溶。轻舟徐荡漾，西岭夕照红。

荆关为揖让，二李堪与同。庸物奚足数，新图不易逢。

当年置长府，珍秘更为崇。书竟发长啸，两腋来清风。
和绵州于中丞登越王楼作
李汶儒（唐代）

珍重巴西守，殷勤寄远情。剑峰当户碧，诗韵满楼清。

日照涪川阔，烟笼雪峤明。徵黄看即及，莫叹滞江城。
杂感四首 其二
陆游（宋代）

天际晴云舒复卷，庭中风絮去还来。人生自在常如此，何事能妨笑口开。
古隐士 其二
顾炎武（明代）

尝闻庞德公，自守甘穷饿。旦率妻子耕，不知州牧过。

关中傕泛妻，河上表吕破。默默似无闻，但理芸锄课。

独识诸葛君，一言定王佐。
【双调】得胜令_日日醉红楼
杨朝英（元代）

日日醉红楼，归来五更头。问著诸般讳，揪ㄎ不害羞。敲头，敢设个牙疼咒。
揪揪，揪得来不待揪。
庭院正无聊，单枕拥鲛绡。细雨和愁种，孤灯带梦烧。难熬，促织儿窗前叫。
焦焦，焦得来不待焦。
花影下重檐，沉烟袅绣帘。人去青鸾杳，春娇酒病厌。眉尖。常锁伤春怨。
タタ，タ得来不待タ。
一笑自生娇，春风兰麝飘。夜月红牙按，青螺双凤高。妖娆，那里有惹多俏。
嚣嚣，嚣得来不待嚣。
四禽图 其二
李东阳（明代）

空山雨过枇杷树，黄颗累累不知数。金衣公子正多情，惊堕金丸欲飞去。

海榴花残红子新，沙上凫鹥来往频。每从水浅花深处，遥见隔花临水人。

山禽关关水禽语，脉脉幽期似相许。莫负天晴日暖时，一春江上多风雨。
喜钟山泉禅师见过
郭祥正（宋代）

闻师飞锡来，七日远荤饮。欣谐清净谈，中夜未能寝。

师提宝公刀，为我裁古锦。言归不须忙，溪上冰雪凛。
获麟赠姚辟先辈
欧阳修（宋代）

世已无孔子，获麟意谁知。
我尝为之说，闻者未免非。
而子独曰然，有如埙应篪。
惟麟不为瑞，其意乃可推。
春秋二百年，文约义甚夷。
一从圣人没，学者自为师。
峥嵘众家说，平地生险◇。
相沿益迂怪，各斗出新奇。
尔来千余岁，举世不知迷。
焯哉圣人经，照耀万世疑。
自从蒙众说，日月遭蔽亏。
常患无气力，扫除浮云披。
还其自然光，万物皆见之。
子昔已好古，此经手常持。
超然出众见，不为俗牵卑。
近又脱赋格，飞黄摆衔羁。
圣门开大道，夷路肆腾嬉。
便可剿众说，旁通塞多歧。
正途趋简易，慎勿事岖崎。
著述须待老，积勤宜少时。
苟思垂後世，大禹尚胼胝。
顾我今老矣，两瞳蚀昏眵。
大书难久视，心在力已衰。
因思少自弃，今纵悔可追。
戒我以勉子，临文但吁嘻。
始生七章章八句上皇子嘉王生辰
陈傅良（宋代）

诗人诵稷功，造周本岐嶷。
首言民初生，次及稷诞弥。
民命系於稷，此语非夸毗。
末僚甚拳拳，所愧无周诗。
梁帝
李覯（宋代）

凝旒南面总虚名，庙祀何曾暂割牲。
但学禅心能忍辱，莫羞侯景陷台城。
李宪仲哀词（并叙）
苏轼（宋代）

同年友李君讳惇，字宪仲。贤而有文，不幸早世，轼不及与之游也，而识其子廌有年矣。廌自阳翟见余于南京，泣曰：吾祖母边、母马、前母张与君之丧，皆未葬，贫不敢以饥寒为戚，顾四丧未举，死不瞑目矣。适会故人梁先吉老闻余当归耕阳羡，以绢十匹、丝百两为赆，辞之不可。乃以遗存，曰：此亦仁人之馈也。既又作诗，以告知君与廌者，庶几皆有以助之。廌年二十五，其文晔然，气节不凡，此岂终穷者哉。

大梦行当觉，百年特未满。
遑哀已逝人，长眠寄孤馆。
念我同年生，意长日月短。
盐车困骐骥，烈火废圭瓚。
后生有奇骨，出语已精悍。
萧然野鹤姿，谁复识中散。
有生寓大块，死者谁不窾。
嗟君独久客，不识黄土暖。
推衣助孝子，一溉滋汤旱。
谁能脱左骖，大事不可缓。
将赴姑孰留别诸友生
汪廷桂（清代）

高展蒲帆一片秋，独怜宛水又依刘。春风未选扬州梦，明月先招太白楼。

诗访青山凭谢屐，酒酣红烛问吴钩。此行旧雨多挥手，回首江峰数点愁。
别广文邓先生
李之世（明代）

绛帐横经日，黄云接袂时。春光如有待，花雨本无私。

桃李沾前润，风云想后期。重游惜分手，南陌柳丝丝。
次韵直夫喜与炳之会
刘摰（宋代）

莫悲人事转秋蓬，但使樽中酒不空。尺蠖屈身今我倦，南鹏飞化昔君同。

天晞残雨偏宜晚，堂压寒溪剩占风。合继回源书宴籍，楚山坚石尽堪砻。
集古八绝 其五 夜宿用光南窗下
程敏政（明代）

门外青山如屋里，嘈嘈虚枕纳溪声。怪来诗思清人骨，欲化西园蝶未成。
呈赵常德四首 其一
赵蕃（宋代）

东南米最贱，旧说湖南北。及今身见之，价岂下江国。

此行为米来，对此增叹息。人谓使君贤，宁虑有失职。
赠灵殿僧道宁一洲上人
顾逢（宋代）

高谊如师果是稀，寺中扶策病翁归。
西风吹我肌生粟，便对西风解一衣。
意难忘 送瞿镜清入都
戴延介（清代）

春水船轻。似坐来天上，远向津门。花花牵去梦，草草引清尊。

香锦暖、柳绵温。落日断霞明。怕者番、绿波南浦，照见消魂。

昨宵花灿银藤。有半规残月，浅晕离痕。搴芳还觅句，小阁夜黄昏。

招隐桂、出山云。剪烛话纷纷。约归期、有如白水，重续鸥盟。
次韵史芝田来访
陈著（宋代）

珊然环佩下芝山，醉梦人閒醒眼看。
三世相家知有后，十分谦眼似无官。
骚盟宽与江湖接，清气直将星斗干。
难得相逢容易别，因风时为劝加餐。
重至秀山售屋将归十首
方回（元代）

赁舟归亦易，犹欠赁舟钱。
残阙书难售，空宽宅尽捐。
俊□吾所惯，幼稚自堪怜。
生世都能几，严州十二年。
吴暮桥招游湖上喜晤陈柏堂兼怀吴谷人编修日下
朱筼（清代）

佳客羸骖此暂停，喜从鸥鹭戏沙汀。飞腾壮志凭诗卷，辛苦衰沙倩酒瓶。

百顷烟光新涨碧，一冈松叶远山青。相思季重情多少，隔舫笙歌倚醉听。
冬夜
陆游（宋代）

多病睡眠少，长闲怀抱清。
昏灯照残梦，寒漏下高城。
落月澹将没，栖禽静复惊。
谁言冬夜永，辗转已窗明。
偈颂一百零四首
释绍昙（宋代）

三界炎炎如火聚，搅扰劳生困蒸煮。
邪见稠林蔽祖庭，孰为临济阴凉树。
拄杖子，回避无门，
全身荷负特立独行，危分险布。
扫除枝不留踪，普覆大地人，
彻骨清凉去。虽然如是，
赵婆酤醋。
郭恕先升龙图二首 其一
邓文原（元代）

海上参差十二楼，阆风玄圃綵云浮。神仙尚厌人间世，故作乘龙汗漫游。
峡山广庆寺
方信孺（宋代）

韦郎故地久萧条，只有泉声响夜潮。
行客往来回首地，玉环无处觅娇娆。
蒸红亭
王之道（宋代）

桃源果何处，溪流出残红。
忽然见桃花，灼灼摇春风。
蒸成日边霞，高吟思无穷。
有妄论宋唐诗体者答之
戴炳（宋代）

不用雕锼呕肺肠，辞能达意即文章。性情元自无今古，格律何须辨宋唐。

人道凤箫谐律吕，谁知牛铎有宫商。少陵甘作村夫子，不害光芒万丈长。
示程介夫
马廷鸾（宋代）

羊肠路险百千转，云梦胸吞八九宽。
豆饭芋羹才足欲，水边林下即心安。
送戴朝议归蜀中
苏辙（宋代）

岷山招我早归来，剑阁横空未易回。
北叟忽惊鶗鳺晚，西辕欲及海棠开。
避仇赋客亲耕来，因乱诗翁著酒杯。
但爱江山无一事，为言父老莫相猜。
泥溪
洪咨夔（宋代）

沙路缘江曲，斜阳塞轿明。
晚花酣晕浅，平水笑窝轻。
喜荫时休驾，疑昏屡问程。
谁家刚齐饼，味过八珍烹。
贤者之孝二百四十首·郑潜曜
林同（宋代）

愿以身代母，书焚上彻天。
若非神许我，未必字依然。
寿徐老翁
郑文康（明代）

还丹九转解延龄，不及心丹更有灵。三戒从来是良药，养生须读素王经。
出山
李弥逊（宋代）

白雾苍烟昼不分，竹风梢雨乱纷纷。杖藜来往成何事，添我胸中一壑云。
东轩小室即事五首
曾几（宋代）

去圣未云远，故在黄卷中。
孰能领其要，直用一理通。
森罗废兴事，莹若磨青铜。
使我见万古，敬谢典午公。
题赵子固水仙墨梅二首 其一
龚璛（元代）

神仙何渺茫，子固类元章。奕奕湖海气，明明金玉相。
木兰花慢·送人之官九华
周端臣（宋代）

霭芳阴未解，乍天气、过元宵。讶客袖犹寒，吟窗易晓，春色无聊。梅梢。尚留顾藉，滞东风、未肯雪轻飘。知道诗翁欲去，递香要送兰桡。清标。会上丛霄。千里阻、九华遥。料今朝别后，他时有梦，应梦今朝。河桥。柳愁未醒，赠行人、又恐越魂销。留取归来紧马，翠长千缕柔条。
忆少年
赵彦端（宋代）

逢春如酒，逢花如露，逢人如玉。东风送寒去，蔚温温香縠。
海上三山元似粟。试招来、共藏金屋。与君醉千岁，看人间新绿。
水调歌头·壬子三山被召陈端仁给事饮饯席上作
辛弃疾（宋代）

长恨复长恨，裁作短歌行。何人为我楚舞，听我楚狂声？余既滋为九畹，又树蕙之百亩，秋菊更餐英。门外沧浪水，可以濯吾缨。
一杯酒，问何似，身后名？人间万事，毫发常重泰山轻。悲莫悲生离别，乐莫乐新相识，儿女古今情。富贵非吾事，归与白鸥盟。
见负梅趋都城者甚夥作卖花行
赵蕃（宋代）

昔人种田不种花，有花只数西湖家。
只今西湖属官去，卖花乃亦遍户户。
种田年年水旱伤，种花岁岁天时禳。
安得家家弃籴米，尘甑炊香胜旖旎。
王亚之元夕招客庭下红梅两株相对盛开
王洋（宋代）

君家不种通神钱，只种春色留庭前。
庭前春色谁最妍，二女解佩来江边。
沉沉华屋清夜起，火树银花月如水。
自然颜色变韶稚，况乃新妆露初洗。
春初艳粉秋初莲，绛绡广袂罗群仙。
华清池畔娇无力，赤凤楼中困未眠。
后来更许谁相拟，海棠欲睡薰农李。
亦知等级且追陪，格外风流不相似。
一枝乞得归茅屋，窗里铜瓶窗外竹。
不禁清绝意萧然，大似佳人依草木。
阆苑花无世上缘，收香还入四禅天。
明朝风雨催归去，花月重圆又一年。
神情邃美肤粗恶，泾渭由来两清浊。
要求绘笔尽芳妍，更问尊前老文学。
正月五日以送伴借官侍宴集英殿十口号
杨万里（宋代）

已赐仪鸾锦坐蒲，起来再立听傅胪。
君王欲劝群臣酒，宣示天杯一滴无。
舟中苦热遣怀，奉呈阳中丞通简台省诸公
杜甫（唐代）

愧为湖外客，看此戎马乱。中夜混黎氓，脱身亦奔窜。

平生方寸心，反掌帐下难。呜呼杀贤良，不叱白刃散。

吾非丈夫特，没齿埋冰炭。耻以风病辞，胡然泊湘岸。

入舟虽苦热，垢腻可溉灌。痛彼道边人，形骸改昏旦。

中丞连帅职，封内权得按。身当问罪先，县实诸侯半。

士卒既辑睦，启行促精悍。似闻上游兵，稍逼长沙馆。

怜好彼克修，天机自明断。南图卷云水，北拱戴霄汉。

美名光史臣，长策何壮观。驱驰数公子，咸愿同伐叛。

声节哀有馀，夫何激衰懦。偏裨表三上，卤莽同一贯。

始谋谁其间，回首增愤惋。宗英李端公，守职甚昭焕。

变通迫胁地，谋画焉得算。王室不肯微，凶徒略无惮。

此流须卒斩，神器资强干。扣寂豁烦襟，皇天照嗟叹。
题范石湖淳熙中出守帖
释善珍（宋代）

淳熙天子课农桑，黄合鸿儒绾郡章。
文物升平今已远，断篇流落入僧房。
游西池归
吕本中（宋代）

偶为池上游，入郭天尚早。香尘入晚雾，柳色映驰道。

我马亦未疲，归路贪月好。还舍了无事，百念纷未扫。

近店酒可沽，重当为君讨。
夏初临 初夏客庆元县
俞士彪（清代）

树静无风，山昏欲雨，溪桥流水潺潺。欲买春光，空阶但有榆钱。

行人何事留连。听枝头、多少啼鹃。客窗昼永，纹枰懒敲，湘簟初眠。

年时此际，匹马东游，骄阳曝背，沙土迷天。归来未久，而今更滞松源。

几许流年。怎都来、客里愁边。又惊看。红榴半开，霁月初弦。
游姚安白塔寺路访鲁氏琴
牛焘（清代）

我有烟霞癖，兼好太古琴。只为丝桐响，中含太古音。

今来抛掷久，结习固已深。骑驴白塔村，兰若共登临。

一邱兼一壑，旷我遗世心。人言村西舍，旧时州别驾。

今为士庶门，有琴罕匹亚。惜无知音者，代远恐物谢。

闻言呼僮仆，往步村西麓。恍如高士居，亭榭有松菊。

问琴犹宛在，挥麈启韫椟。清风飒飒来，遥闻响林木。

七弦虽未安，髹采若绮縠。试弄三两声，满堂如空谷。

携之到山中，怡然百虑融。老僧环阶听，柱杖倚雕栊。

一弹还再鼓，万壑生秋风。初疑掷金石，清商发孤桐。

又如云中响，嘹唳起哀鸿。我怀殊默默，我意转恻恻。

如何大雅音，遗置涧阿侧。不入中郎听，良材悲屈抑。

世无广陵散，人琴长叹息。水有时而清，石有时而泐。

吁嗟千载后，清徽谁拂拭？
樊迟仲弓问仁
孔子及其弟子（先秦）

仲弓问仁，子曰：“出门如见大宾，使民如承大祭；己所不欲，勿施于人。在邦无怨，在家无怨。”仲弓曰：“雍虽不敏，请事斯语矣。”

樊迟问仁，子曰：“爱人。”问知，子曰：“知人。”樊迟未达。子曰：“举直错诸枉，能使枉者直。”樊迟退，见子夏曰：“乡也吾见于夫子而问知，子曰：‘举直错诸枉，能使枉者直’，何谓也？”子夏曰：“富哉言乎！舜有天下，选于众，举皋陶，不仁者远矣。汤有天下，选于众，举伊尹，不仁者远矣。”

樊迟问仁。子曰：“居处恭，执事敬，与人忠。虽之夷狄，不可弃也。”
句
刘仪凤（宋代）

嘉陵从东来，水上山突兀。松竹相蔽亏，烟霞互明灭。
润卿鲁望寒夜见访，各惜其志，遂成一绝
皮日休（唐代）

世外为交不是亲，醉吟俱岸白纶巾。

清风月白更三点，未放华阳鹤上人。
赵守燕王漕致语口号
陈造（宋代）

二天依德幸吾州，四牡徐驱得小留，
胜日非烟浮绮席，异时盛事繼文游。
春还蓓蕾生谭笑，香泛叵罗剩献酬。
来岁凤池双立玉，应从丹地话秦邮。
荆溪吴节母贞裕挽诗 其二
邹元标（明代）

堪怜黄鹄歌早寡，身外荣华付土苴。独抱一片金石心，羞彼淟涊何为者。

茕茕嫠室对孤灯，形影相吊呼不应。鷇得仙儿能笑语，恍压群音度迦陵。

丸熊画荻不辞倦，艰贞百倍谁为援。天悯节烈笃世祚，公侯复始真才见。

绰楔遥临玉女潭，龙綍辉煌焕斗南。毋德君恩两不朽，节孝门第瑞气酣。

君不见杞妇殉夫宗祊殄，魏妻鞠子孙乃显。何如节母殖庆长，朝阳鸣处凤毛腆。

慧龙骧首扈宗伯，忠犯逆鳞称蹇蹇。诜诜曾孙世济美，文章秀发一时选。

残膏剩馥覆后昆，千秋不愧贞裕匾。
老戒
白居易（唐代）

我有白头戒，闻于韩侍郎。老多忧活计，病更恋班行。

矍铄夸身健，周遮说话长。不知吾免否，两鬓已成霜。
悼竹
赵蕃（宋代）

此君如高人，风节常凌厉。
虽经隆冬中，正色不少替。
春今尽正隆，萌蘖且次第。
天公出奇手，白昼变昏翳。
初飞佛场花，继洒鲛人涕。
群儿顾惊走，老眼亦睥睨。
是时凡草木，掩抑若自卫。
惟君独傲然，略不威严霁。
太刚竟摧折，乃悟非善计。
追怀周旋久，于此增懔{唳口换忄}。
其生既冤死，其死可轻弊。
当为杀青简，更以色丝缀。
尽书卓行人，出入生死际。
作我座右铭，蕲能免于戾。
王家渡
韩维（宋代）

浮舟乱清洛，中流望嵩少。
山晴水光晚，蓝碧近相照。
倚崖睨落日，坐觉身世小。
叹息浮生劳，临风一长啸。
天仙子·小棹若邪乘晓入
朱彝尊（清代）

小棹若邪乘晓入，苧萝人已当风立。
好春不雨但浓阴，铅水急。
溪纱湿，丽草云根香暗拾。
红梅
梅尧臣（宋代）

家住寒溪曲，梅先杂暖春。
学妆如小女，聚笑发丹唇。
野杏堪同舍，山樱莫与邻。
休吹江上笛，留伴庾园人。
被酒径卧比觉已五鼓矣
陆游（宋代）

俗事驱人挽不回，经年无地濯氛埃。
酒酣稍觉客愁破，睡觉忽闻山雨来。
窗外树寒无鸟宿，壼中水暖有梅开。
五更欲起先惆怅，烛下文书已作堆。
次韵志归十首
方回（元代）

还家五月初，倏忽又旬余。
凉剂医羸马，尘编磔蠹鱼。
小迟延客饮，作急报儿书。
歙睦频来往，何时永定居。
奉同卢使君幼平游精舍寺
皎然（唐代）

影刹西方在，虚空翠色分。人天霁后见，猿鸟定中闻。

真界隐青壁，春山凌白云。今朝石门会，千古仰斯文。
吴园
刘履芬（清代）

拙政山𣘻怨老梅，百年池榭几遗栽。碧桃临水才三足，犹背东风滴泪开。
李波小妹歌
魏胡太后（南北朝）

李波小妹字雍容，褰裙逐马如卷蓬。
左射右射必叠双。
妇女尚如此，男子安可逢。
绝句五首 其二
黎贞（明代）

谁怜客里病厌厌，自觉乡思日日添。从此无心爱良夜，任教花影过疏帘。
江城子（盆中梅）
吕胜己（宋代）

年年腊后见冰姑。玉肌肤。点琼酥。不老花容，经岁转敷腴。向背稀稠如画里，明月下、影疏疏。

江南有客问征途。寄音书。定来无。且傍盆池，巧石倚浮图。静对北山林处士，妆点就、小西湖。
韬楼属题济南十二图 其三 明湖泛月
郑孝胥（清代）

济南有此湖，便欲江南压。潇洒元裕之，波间看玉塔。
【双调】新水令_搅闲风吹散
关汉卿（元代）

搅闲风吹散楚台天，天对付满怀愁闷。您那里欢娱嫌夜短，俺寂寞恨长更。恰似线断风筝，绝鱼雁杳音信。
【驻马听】多绪多情，病身躯憔悴损；闲愁闲闷，将柳带结同心。瘦岩岩宽褪了绛绡裙，羞答答恐怕他邻姬问。若道伤春，今年更比年时甚。
【沉醉东风】莲脸上何曾傅粉，鬓鬅松不整乌云。口儿口店，心儿里印，捱一宵胜似三春。怕的是黄昏点上灯，照见俺孤凄瘦影。
【幺】早是我愁怀闷哽，更那堪四扇帏屏。遣人愁，添人恨，无端怨煞丹青。画得来双双厮配定，做得伤情对景。
【天仙子】一扇儿画着双通叔，和苏氏到豫章城；一扇儿是司马文君；一扇儿是王魁桂英。画的来厮顾盼厮温存，比各青春。这一扇儿比他每情更深，是君瑞莺莺。
【随煞】您团圆偏俺孤另，拥被和衣坐等。听鼓打四更过，搭伏定鸳鸯枕头儿等。
对棋
李洞（唐代）

小槛明高雪，幽人斗智棋。日斜抛作劫，月午蹙成迟。

倚杖湘僧算，翘松野鹤窥。侧楸敲醒睡，片石夹吟诗。

雨点奁中渍，灯花局上吹。秋涛寒竹寺，此兴谢公知。
西路口山店
陆游（宋代）

日薄霜清十月天，马蹄声里送流年。
店当古路三叉处，山似孤流两角边。
淹泊自悲穷不醒，衰残更著病相缠。
榆关瀚海知何在，目送飞鸿入暮烟。
禅人并化主写真求赞
释正觉（宋代）

绝待而灵，无得而名。
就位难辨，借功证成。
合伴应时节，随事放光明。
神歌社舞闲心适，块雨条风乐太平。
兴元府园亭杂咏·激湍亭
文同（宋代）

高轮转深渊，下泻石蟾口。
临之设轩槛，清绝更无有。
爱此山中来，应须坐良久。
蒋洋道中望太姥山四首
陈嘉言（唐代）

望里仙踪渺，烟霞沧海东。
迳迷丹灶外，人转大还中。
虬偃千林日，鸾吹一夕风。
停骖迟太姥，蓝水洗尘容。
夜行船·逗晓阑干沾露水
吴文英（宋代）

逗晓阑干沾露水。归期杳、画檐鹊喜。粉汗馀香，伤秋中酒，月落桂花影里。屏曲巫山和梦倚。行云重、梦飞不起。红叶中庭，绿尘斜□，应是宝筝慵理。
山鬼谣
辛弃疾（宋代）

问何年，此山来此，西风落日无语。看君似是羲皇上，直作太初名汝。溪上路。算只有、红尘不到今犹古。一杯谁举。笑我醉呼君，崔嵬未起，山鸟覆杯去。
须记取。昨夜龙湫风雨。门前石浪掀舞。四更山鬼吹灯啸，惊倒世间儿女。依约处。还问我、清游杖屦公良苦。神交心许。待万里携君，鞭笞鸾凤，诵我远游赋。
金陵赏心亭
郭祥正（宋代）

夹淮青城几百尺，城上高亭望无极。

南还北去千万艘，人生何苦恋惊涛。百年易得变尘土，后世视今今视古。

此间风月最为多，莫辞把酒呈高歌。前朝宫苑荒烟在，乐极悲来亦奈何。
书太乙编年卷尾
华岳（宋代）

年来太乙犯咸池，三式编年事可疑。
西北膏腴从脯腊，东南皮肉恐疮痍。
尧天日月期无已，胡地烟云岁有之。
更向江湖问同志，中原何日是归期。
都下
高似孙（宋代）

柳生春思拂京华，不管闲人也忆家。
添尽好香那睡得，月良如水浸梨花。
沧洲逢瞿太虚运使问及近事偶题 其二
袁宏道（明代）

白帢生蕉屦，知君亦悼亡。忧时心耿耿，学道鬓苍苍。

老衲同三昧，稚儿守一床。所惭不共隐，魂魄滞他方。
冉冉孤生竹
佚名（两汉）

冉冉孤生竹，结根泰山阿。
与君为新婚，菟丝附女萝。
菟丝生有时，夫妇会有宜。
千里远结婚，悠悠隔山陂。
思君令人老，轩车来何迟！
伤彼蕙兰花，含英扬光辉。
过时而不采，将随秋草萎。
君亮执高节，贱妾亦何为？